Det har været et par umanerligt hektiske dage for en 22-årig irakisk mand, som nu er blevet løsladt af de svenske myndigheder.

Onsdag i sidste uge blev manden eftersøgt i både Sverige og Danmark, mistænkt for at være i færd med at planlægge et terrorangreb i Europa. Mandens navn og billede blev spredt på diverse svenske mediers hjemmesider, hvorefter en menneskejagt på irakeren blev sat i gang.

Samtidig hævede den svenske efterretningstjeneste, Säpo, trusselsniveauet i Sverige til det næsthøjest mulige og advarede om, at den irakiske mand var en Islamisk Stat-terrorist, som var på fri fod i landet. Angiveligt var den mistænkte rejst fra Irak og Syrien til Tyskland, hvorefter han var rejst til Sverige.